‘ANC sal nie deur howe beheer word nie’Ramaphosa by die verkiesingskongres. Foto: Twitter “Dit is ‘n nuwe tendens in die organisasie en dit kruip in … en dit gaan tot gevolg hê dat die ANC deur die howe beheer word,” het Ramaphosa gesê. “Ons kan dit nie toelaat nie … ons is ‘n demokratiese organisasie wat deur ons eie grondwet gereguleer word.” Ramaphosa het die uitlatings gemaak in reaksie op ‘n hofaansoek Donderdag om te keer dat die jeugliga se kongres voortgaan te midde van beweerde ongerymdhede in die ouditering van jeugliga-takke. Regter Moses Mavundla het egter gelas dat die aansoek nie dringend was nie en dit met koste van die hand gewys. Ramaphosa het gesê diegene binne die ANC wat na die howe toe hardloop, gee nie om vir die party nie. “Hulle is nie lief vir die ANC nie, hulle is duidelik liewer vir hulself as die organisasie.” Colle Maine, die jeugliga se voorsitter in Noordwes, is intussen Vrydagaand tot leier van die jeugliga verkies. Die jeugliga se vorige leierskap, onder leiding van Julius Malema, is in 2013 ontbind. Malema is in 2012 uit die party geskors waarna hy die EFF begin het. Pres. Jacob Zuma sal na verwagting Saterdag die afgevaardigdes toespreek.